L'Ajuntament de Sagunt prepara una àmplia programació per a commemorar el 9 d'Octubre
28 de setembre 2020

![](/media/5fonyxfi/48-rp-actos-9-octubre_ca.jpg)  
  

Les delegacions de Cultura i de Festes de l'Ajuntament de Sagunt presenten un any més la programació per la festivitat del 9 d'Octubre, un esdeveniment per al qual s'organitzen diversos actes culturals i festius tant a Sagunt com al Port de Sagunt. La programació, que compta amb la col·laboració de diferents entitats i col·lectius locals, ja va començar dissabte passat 26 de setembre, finalitzarà el dilluns 12 d'octubre.

La regidora de Cultura i Festes, Asun Moll, ha volgut fer una crida a la solidaritat i a la unió de tota la classe política per a compartir un dia tan important com és el 9 d'Octubre. «**Ha de ser un dia de germanor i unió de tots els valencians i valencianes, i més ara, en este temps de incertesa i crisi que estem patint a causa del coronavirus. Necessitem estar units més que mai, perquè només junts superarem esta pandèmia**», declara la regidora, qui a més ha destacat que tots els actes que conformen la programació festiva estan perfectament adaptats a la normativa actual en allò que respecta a normes de seguretat i higiene.

Asun Moll ha explicat que, malgrat la suspensió d’alguns actes tradicionals, com el mercat medieval o la processó, sí s'han programat actes específics per a esta celebració on predomina la música i el teatre en llengua valenciana, a més dels esdeveniments ja recollits en l'agenda cultural de tardor.

 ![](/media/lvcnpdgi/48-rp-actos-9-octubre_c2.jpg)  
  

D'altra banda, l'alcalde de Sagunt, Darío Moreno, ha destacat que, malgrat ser un 9 d'Octubre atípic, «**no volíem deixar de celebrar el nostre dia, el dels valencians i valencianes, perquè crec que és més important que mai eixe amor per la nostra terra, la nostra gent i eixa reflexió del sentiment col·lectiu de poble. Per això, hem tractat de celebrar este dia de la millor manera que podíem**». Moreno ha agraït els departaments implicats el seu treball per a plantejar el millor 9 d'Octubre possible i ha volgut animar la ciutadania per què, en la mesura que siga possible, participe en els actes, encara que en alguns hagen de fer-ho telemàticament, però que «**no oblidem viure esta festivitat. No deixem que la situació ens lleve les ganes de celebrar el dia de la Comunitat Valenciana**».

L'obertura del programa d'actes va tindre lloc el dissabte de la mà de Lidia Pujol, que va oferir un concert en el Centre Cultural Mario Monreal. A continuació, el diumenge 27 de setembre, també es va celebrar el concert ‘Retrobem la nostra música’, interpretat per la Banda Lira Saguntina a l'Auditori Joaquín Rodrigo de Sagunt.

La pròxima activitat tindrà lloc el divendres, 2 d'octubre, i serà la representació teatral ‘El mètode Gronholm’, de Olympia Metropolitana. L'actuació serà a les 21.30 hores a la Casa de Cultura del Port de Sagunt, que també acollirà el dissabte, a les 20 hores, el concert ‘Retrobem la nostra música’, encara que esta vegada interpretat per la Unión Musical Porteña. A més, el diumenge es podrà gaudir de l'actuació de Green Gos, una batucada que tindrà lloc als Jardins del Centre Cívic Antic Sanatori a les 19.30 hores.

La programació festiva continuarà el dijous, 8 d'octubre, amb l'actuació de l'Associació cultural Grup de danses Els Fallers, que serà a l'aire lliure en el Triangle Umbral, concretament en la Plaça Joan Carles I, a les 20 hores. Entre els esdeveniments que conformen esta programació festiva el dia gran serà el divendres 9 d'octubre, amb una jornada repleta d'activitats que donaran principi a les 10.30 hores.

En primer lloc se celebrarà una desfilada amb trabucos i música des de la Plaça Major de Sagunt, passant per Camí Real, entre altres carrers, i que finalitzarà en la Plaça Cronista Chabret. Estos actes estan organitzats per l'Associació de Moros i Cristians de Sagunt. A continuació, a les 12.30 hores, tindrà lloc el toc de tancament de portes de la Vila, un repic medieval de campanes oferit per l'agrupació Campaners de Morvedre. A partir de les 13 hores se celebrarà l'acte institucional de lliurament de medalles d'or a les institucions covid-19 en el Teatre de Begoña. Per a finalitzar els actes del matí s'han programat dos mascletaes, que es llançaran de manera simultània a Sagunt, en la Plaça Cronista Chabret, i al Port de Sagunt, en la Plaça del Sol, per a evitar així aglomeracions. Finalment, a la vesprada, a les 19.30 hores, es podrà gaudir d'un concert tribut a la música en valencià amb temes de grups com Obrint Pas, la Gossa Sorda, etc. L'acte serà a l'Auditori Joaquín Rodrigo de Sagunt.

El diumenge 11 d'octubre, a les 20 hores, la cantant Xiomara Abelló oferirà un concert en el Teatre Begoña. La clausura de la programació cultural i festiva serà el dilluns 12 d'octubre amb una actuació del grup Alma por la Jota, el qual se celebrarà a la Casa Municipal de Cultura a les 19 hores.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-prepara-una-amplia-programacio-per-a-commemorar-el-9-d-octubre/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-prepara-una-amplia-programacio-per-a-commemorar-el-9-d-octubre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-prepara-una-amplia-programacio-per-a-commemorar-el-9-d-octubre/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-prepara-una-amplia-programacio-per-a-commemorar-el-9-d-octubre/)